У Вікіпедыі ёсць артыкулы пра іншых асоб з прозвішчам Хіневіч.

**Анатоль Уладзіміравіч Хіневіч** (нар. 19 жніўня 1993) — беларускі бард, праграміст, палітычны зняволены, абвінавачаны і асуджаны падчас пратэстаў у Беларусі ў 2020 годзе.

Біяграфія
---------

Хіневіч скончыў Інстытут Сахарава ў БДУ, з 2014 па 2018 працаваў у КУП «Цэнтр інфармацыйных тэхналогій Мінгарвыканкама», удзельнічаў у распрацоўцы афіцыйнага сэрвісу Мінгарвыканкама. На працы неаднаразова быў на дошцы гонару і атрымліваў граматы.

Таксама Хіневіч вядомы як бард і выканаўца ўласных песень, прымаў удзел у «Бардаўскай восені-2017». Вершы Хіневіча друкаваліся ў часопісе «Дзеяслоў».

Палітычны пераслед
------------------

Хіневіч быў затрыманы 20 верасня 2020 на так званым «Маршы справядлівасці» (агулам тады толькі ў Мінску было затрымана каля 200 чалавек), затрыманне трапіла на відэа журналістаў onliner.by, па адміністрацыйнай справе ён атрымаў 15 сутак арышту і штраф 20 базавых адзінак, якія адбываў у ІЧУ Жодзіна. Увечары 28 кастрычніка яго затрымалі зноў: міліцыянты ўзламалі дзверы ў кватэры бацькоў Анатоля, правялі ператрус, а сам Хіневіч быў змешчаны ў СІЗА Жодзіна. Яму прад’явілі абвінавачванні па ч. 2 арт. 363 Крымінальнага кодэкса (Супраціў супрацоўніку органаў унутраных спраў або іншай асобе, якая ахоўвае грамадскі парадак).

Амаль два месяца Хіневіч утрымліваўся ў СІЗА Жодзіна, напрыканцы снежня быў этапаваны ў Мінск, дзе павінен быў адбыцца судовы разгляд яго справы.

Справу Хіневіча на працягу двух дзён (23 і 24 снежня 2020) разглядала ў судзе Савецкага раёна Мінска суддзя Алена Жуковіч, пацярпелымі па справе былі прызнаныя тры супрацоўнікі АМАПу (у судзе падчас допыту іх твары былі закрытыя бейсболкамі, маскамі і балаклавамі). Па сведчаннях гэтых супрацоўнікаў пры затрыманні яны «*падышлі да пратэстоўцаў, прадставіліся, запрасілі праехаць*», а Хіневіч «*чамусьці на захацеў ісці, сам упаў спінай на асфальт*», пасля чаго наносіў удары супрацоўнікам АМАПу ў становішчы лежачы, усяго ён нанёс двум супрацоўнікам шэсць удараў. Пры гэтым медыцынскае абследаванне пасля яны не праходзілі, наяўнасць траўм была зафіксавана выключна з іх словаў. Да Хіневіча яны выставілі пазоў на кампенсацыю маральнай шкоды праз тое, што была парушана «*недатыкальнасць цела*»: два супрацоўнікі АМАПу выставілі пазоў на 1500 рублёў, яшчэ адзін — на 1000. Хіневіч пазовы падтрымаў, бо, па яго словах, «*яны праўда пакутуюць, таму што вымушаныя хаваць твары і імёны*». 24 снежня суддзя Жуковіч вынесла менавіта такі прысуд, як раней запрасіў дзяржабвінаваўца: два з паловай гады ў калоніі агульнага рэжыму.

Прысуд Хіневіч адбывае ў папраўчай калоніі № 3 (Віцьба), вядома, што пэўны час ён працаваў у швейным цэху. З калоніі дасылае ў лістах свае малюнкі, вершы, мемы.

27 студзеня 2021 шэрагам беларускіх праваабарончых арганізацый, сярод якіх Праваабарончы цэнтр «Вясна», Беларускі Хельсінкскі камітэт, Беларускі ПЭН-цэнтр і Беларуская асацыяцыя журналістаў Анатоль Хіневіч быў прызнаны палітычным зняволеным: «*маніторынг гэтых судовых пасяджэнняў паказаў, што суды выносяць непрапарцыйна жорсткія (неадэкватныя) правапарушэнню, у якім абвінавачваюцца асобы, прысуды ў параўнанні з прысудамі, якія выносіліся па такім жа катэгорыям спраў па-за палітычным кантэкстам…засведчыў і іншыя парушэнні прынцыпаў справядлівага судовага разбіральніцтва: парушэнні прэзумпцыі невінаватасці, роўнасці перад судом і інш.*».

9 чэрвеня 2021 сімвалічнай «хроснай» Анатоля Хіневіча стала член Еўрапейскага парламента Маргрэтэ Аукен[en]: «*я ўзрушана такім неправамерным і беззаконным абыходжаннем з Анатолем і далучаюся да галасоў міжнароднага грамадства, патрабуючы спыніць масавыя арышты*».

Зноскі
------

1. ↑  Творчасць палітзняволеных: якую музыку можна пачуць праз краты?  (бел.)
2. ↑  Свежы нумар (118)  (бел.)
3. ↑  Спіс затрыманых на акцыях пратэсту 20 верасня. Абнаўляецца  (бел.)
4. ↑  В Борисове, выломив дверь в квартире, задержали Анатолия Хиневича Архівавана 26 чэрвеня 2022.  (руск.)
5. ↑  Борисовчанина Анатолия Хиневича этапировали в Минск для суда Архівавана 26 чэрвеня 2022.  (руск.)
6. ↑  Жукович Елена Геннадьевна  (руск.)
7. ↑  У Мінску асудзілі праграміста на 2,6 гады калоніі за супраціў АМАПаўцам на нядзельным маршы  (бел.)
8. ↑  «Камунікацыю з „палітычнымі" не ўхваляюць». Былы зняволены распавёў пра ўмовы для палітвязняў у калоніі «Віцьба»  (бел.)
9. ↑  Лісты з-за кратаў: творчасць зняволеных  (бел.)
10. ↑  «Никто без слов поддержки не остаётся». Близкие о политзаключённом Анатолии Хиневиче  (руск.)
11. ↑  Лісты з-за кратаў: творчасць зняволеных  (бел.)
12. ↑  Патрабуем неадкладнага перагляду прысудаў і вызвалення 31 палітычнага зняволенага  (бел.)
13. ↑  Members of Parliament from the UK, Sweden and Denmark take over godparenthoods of Mikita Yemialiyanau, Pavel Spiryn and Anatol Khinevich  (англ.)
14. ↑  У Леаніда Судаленкі, Дзяніса Івашына, Дзяніса Урада і яшчэ 6 палітвязняў з’явіліся «хросныя»  (бел.)

Спасылкі
--------

* Старонка Анатоля Хіневіча на сайце Праваабарончага цэнтра «Вясна»